съобщение

На основание чл. 5, ал. 2 от Наредбата за условията и реда за извършване на оценка на въздействието върху околната среда, във връзка с представено уведомление от „Пътна компания” ЕАД, гр. София за инвестиционното предложение „Разработване на находище на строителни материали – „Лома-1”, в землищата на с. Яньовец, общ. Димово и с. Плешивец, общ. Ружинци, обл. Видин”, РИОСВ – Монтана информира следното:
І. По отношение изискванията на глава шеста от Закона за опазване на околната среда:

Съгласно представената информация, инвестиционното предложение предвижда изграждане и разработване на находище на строителни материали – варовици „Лома-1”, попадащо в землищата на с. Яньовец, общ. Димово и с. Плешивец, общ. Ружинци. Извършено е проучване на находището, съгласно Разрешение №753/10.09.2010 г. на МОСВ за проучване на строителни материали и последващ Договор №Д-33-85/15.11.2010 г. Находище „Лома-1” включва: два участъка с три блока - на участък „Североизток” площ е 106 760 м2. Запасите от варовици са изчислени в два блока до кота 210, категории /111/ и /121/. Дебелината на откривката е средно 2,39 м, на варовиците – 44,70 м. Обемът на откривката е 255 612 м3, а на варовиците – 4 661 558 м3. В участък „Югозапад” запасите от варовици са изчислени в един блок – категория /122/ с площ 27 590 м2. Средната дебелина на откривката е 4,17 м, а на варовиците – 32,10 м. Обемът на откривката е 115 050 м3, а на варовиците – 885 639 м3. Инфраструктурната площ е определена на 255 788 м2: депо за откривка, площадка за ТСИ и пътни връзки. Концесионната площ включва в едно двата участъка, депото за откривка, площадката за ТСИ и пътните връзки. Разработването на находище на строителни материали – варовици – „Лома-1” ще става по открит кариерен метод. Технологичната последователност е следната: премахване на откривката на определен периметър с булдозер и събирането й на депо; изземване на варовиците с пробивно-взривни работи; товарене на варовиците на самосвали и извозване до ТСИ.

Инвестиционно предложение, разгледано като едно цяло - двата участъка от находището и инфраструктурната площ (депо за откривка, площадка за ТСИ и пътни връзки), с обща концесионна площ 390 138 м2, попада в обхвата на точка 34 от Приложение №1 на Закона за опазване на околната среда (ЗООС) и съгласно чл. 92, т. 1 от закона, подлежи на задължителна оценка на въздействието върху околната среда (ОВОС). Компетентен орган за вземане на решение е директорът на РИОСВ – Монтана..
ІІ. По отношение изискванията на чл. 31 от Закона за биологичното разнообразие:
Местоположението на инвестиционното намерение попада в защитени зони по Натура 2000 - BG 0002002 „Западен Балкан” по Директивата за опазване на дивите птици и BG 0001040 „Западна Стара планина и Предбалкан” по Директивата за опазване на природните местообитания и на дивата флора и фауна. Предвид разпоредбите на чл. 31 от Закона за биологичното разнообразие и чл. 2, ал. 1, т. 1, във връзка с ал. 2 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС), инвестиционното предложение подлежи на оценка за съвместимостта (ОС) му с предмета и целите на опазване на защитените зони от екологичната мрежа Натура 2000 по реда на глава ІІІ от нея, чл. 39.

Предвид разпоредбата на чл. 12, ал. 1 от Наредбата за ОС е извършена проверка за допустимостта на инвестиционното предложение, при което се установи, че същото е допустимо спрямо режима на защитена зона BG0002002 „Западен Балкан” за опазване на дивите птици, обявена със заповед № РД-119/09.02.2012 г.



На основание чл. 39, ал. 5 от Наредбата по ОС е извършена преценка за вероятната степен на отрицателно въздействие, при която се установи, че предвид планираните дейности инвестиционното предложение има вероятност да окаже значително отрицателно въздействие върху природни местообитания, популации и местообитания на видове, предмет на опазване в посочените по-горе защитените зони, поради следните мотиви:
1. Реализирането на предвидените дейности има вероятност да доведат до значителни отрицателни въздействия върху защитени зони BG 0002002 „Западен Балкан” и BG 0001040 „Западна Стара планина и Предбалкан” поради: 

1.1. пряко или косвено увреждане, унищожаване или фрагментиране на природни местообитания, както и местообитания на видове, вкл. птици, предмет на опазване, зависими от откритите пространства, които се предвижда да бъдат усвоени с реализирането на инвестиционното предложение; 

1.2. различно по продължителност и интензитет безпокойство на опазваните животни, изразяващо се в прогонване от местообитанията им; 

1.3. промени във видовия състав, числеността и структурата на популациите на опазваните видове, както поради пряко унищожаване на екземпляри, така и косвено, поради изменения в местообитанията им.

2. Проявлението на посочените по-горе отрицателни въздействия са предпоставка за възможно нарушаване на целостта на защитените зони, прекъсване на функционалните връзки между тях и забавяне/възпрепятстване на постигането на консервационните и реставрационни цели на зоните.

Поради тази причина на основание чл. 39, ал. 5 от Наредбата по ОС е необходимо да изготвите доклад за оценка за съвместимост, който ще бъде приложение към доклада за Оценка на въздействие върху околната среда (ОВОС). 


Оценката за степента на въздействие върху защитените зони следва да бъде съобразена с изискванията на чл. 23, ал. 2 от Наредбата по ОС. При разработването на доклада по чл. 34, ал. 1 от същата наредба да се направи следното:

· докладът за оценката на степента на въздействие (ДОСВ) да бъде структуриран по изискванията на чл. 23, ал. 2 от Наредбата за ОС. 

· при определянето на същността и степента на въздействие да бъдат съблюдавани критериите на чл. 22 от нея;

· да бъдат разгледани и оценени всички възможни алтернативни варианти по отношение разположение, технически характеристики и пр., по смисъла на § 3, т. 7 от Допълнителните разпоредби на Наредбата за ОС.
· при определянето на степента на въздействие да бъдат използвани количествени оценки за очакваните загуби на видове (численост и плътност на популациите) и природни местообитания, предмет на опазване в защитените зони, както по отношение на представеността им в дадената защитена зона, така и в мрежата от защитени зони. 
· да се направи описание и оценка на настоящото състояние на защитените зони въз основа на количествен анализ на усвоените/увредените територии, чрез описание и оценка на всички съществуващи обекти, планове, програми, проекти или инвестиционни предложения до момента;

· да бъдат предложени и оценени изпълними и контролируеми смекчаващи очакваното отрицателно въздействие мерки, съотносими към конкретно установените въздействия;

· към ДОСВ да се приложи адекватен картен материал, който да визуализира намеренията на инвестиционното предложение спрямо ключовите елементи на защитената зона;

· ДОСВ да се представи в един екземпляр на хартиен носител и в два екземпляра на електронен носител, съгласно чл. 24, ал. 1 от наредбата.

Копие от писмото е изпратено до: община Димово, община Ружинци, кметство Яньовец и кметство Плешивец.
Отговорено от РИОВ – Монтана на 23.08.2013 г. 

